Document ID: /fineweb-2-swissfilter-quality_10-filterrobots/filtered/01798.jsonl.gz/1644

Bildsteerig Fasnacht 2016
Mi Noochber het z Wyyl e Woonwand boschtet
Zem Sonderbryys, s het weenig koschtet
und drotzdäm macht er e suuri Myyne
äär griegt das Dail nit in Achter yyne.
I due jetzt syt de Bundesrootswaale
myni Bundes-Styyre nimme zaale.
Sisch nit beese Wille, au kai Fruscht,
äxgyysi, Herr Muurer, i haa kai Luscht.
I find der Poli als Schwyzer vom Joor
isch e loogischi Waal, so kunnts mer vor.
Äär isch e Vorbild, das muess me gsee.
Dangg iim kifft jetzt sogar d Armee.
I haa bis geschter e scheene Koffer bsässe.
Numme haan en laider am Baanhof vergässe.
I bi zrugg, jä sii, s het nimme glängt.
Zwei Zircher Schugger hään en gschprängt.
D Frau Martullo, die bewyyst in Bäärn,
Bschaidehait liggt iire fäärn.
Vyyl Gschwaafel und e grossi Glappe,
me kaa nur saage, ganz der Bappe.
Arsenal duet der Elneny boschte.
Si schyyche weder Mie no Koschte
und si schaffe fiir dää jungi Maa
sogar e ghaizti Ersatzbangg aa.
Friener het der Drammdiräggter gsait,
wäär jung isch, stoot us Heefligkait.
Hit leen di Alte, s isch no glunge,
di haarte Holzbängg gäärn de Junge.